Sacrosancte Dei ecclesie Sancti Vincentii martiris que est infra menia Matisconis sita, cui domnus Letbaldus episcopus preest. Ego Otbertus concedo pro remedio anime mee aliquid ex propria hereditate mea; hoc est unus campus qui est situs in pago Matisconense, in agro Salorniacense, in villa Sanciaco. Terminatur a mane via publica, a medio die terra Dodoni et Constantini, a sero silva que vocatur Castanella, a circio terra Sancti Vincentii; habet in longo perticas centum quinque, in latitudine perticam I et dimidiam. Infra istum terminum vel perticationem, confero ad ipsam ecclesiam Dei hunc campum, et faciant rectores loci quicquid voluerint.